De sidste dage har TV2 Nord kunne fortælle, hvordan tidligere medarbejdere har følt sig mobbet og truet af én specifik leder på Sundhedscenter Rebild. I efteråret sendte 16 tidligere ansatte en klage til kommunen over lederens metoder. - Den er simpelthen baseret på frygt og kontrol. Management by fear følte jeg egentlig til sidst, fortæller Rikke Elmstrøm, der er tidligere tillidsmand og fysioterapeut i Sundhedscenter Rebild. Nu varsler tilsynschef Thomas Nygaard Christensen fra Arbejdstilsynet, at de nu kommer for at undersøge det psykiske arbejdsmiljø på Sundhedscenteret i Rebild. Forud for de tidligere ansattes klage har de forsøgt at opråbe kommunen, men de følte sig ikke taget seriøst. Flere af de tidligere ansatte er gået ned med stress. - Jeg havde ondt i maven og var bange for at gå på arbejde dengang. Min nuværende leder har brugt lang tid på at bygge min selvtillid op igen efter mine oplevelser på sundhedscenteret, siger Charlotte Lee Christiansen, der er en af dem, der har skrevet under på klagen. Kommunaldirektøren har dog til TV2 Nord sagt,  at der ikke er meget, der tyder på, der er et dårligt arbejdsmiljø. - Vi har haft en positiv lederevaluering. Vi har fået en grøn smiley fra Arbejdstilsynet, og vi har et meget lavt sygefravær, sagde Jes Lunde. Torsdag aften annoncerede viceborgmester Allan Busk (Det Sociale Fællesråd), at han trækker støtten til borgmesteren.

Referat:
Arbejdstilsynet går nu også ind i sagen om en leders mobning af ansatte på Sundhedscenter Rebild.